3.1Interoperabilnost

Jedan od ključnih ciljeva jedinstvenog europskog neba (SES) usklađivanje je i postizanje interoperabilnosti između sustava, sastavnica i povezanih procedura europske mreže ATM-a te osiguravanje koordiniranog uvođenja novih operativnih koncepata i tehnologija povezanih s ATM-om.

Godine 2011. donesena su nova pravila o interoperabilnosti: dva kojima se uspostavljaju okviri i zahtjevi za nadzor performansi i interoperabilnosti te treće kojim se povećava dostupni broj frekvencija kanala za govornu komunikaciju smanjenjem razmaka između kanala predviđenih za govornu komunikaciju s 25 kHz na 8,33 kHz.

Osim toga, izmjenama uredaba ažurirana su neka postojeća pravila, radi razjašnjavanja određenih odredaba ili zbog rješavanja mogućih problema s provedbom.

Promicanje i zaštita interoperabilnosti europske mreže ATM-a pokazali su se kao težak zadatak u području djelatnosti ATM-a u kojem djeluje veliki broj dionika, posebice kad je riječ o provedbi. Ukupno upravljanje programom moglo bi biti učinkovitije (kao što se pokazalo u slučaju podatkovnih veza), ekonomska opravdanost novih tehnologija ATM-a nije uvijek utvrđena, što su primjerice isticale udruge korisnika zračnog prostora (zračni prijevoznici) pri uvođenju ADS-B transpondera kako je propisano Uredbom (EU) br. 1207/2011, a i odgovarajući načini osiguravanja sukladnosti nisu bili uvijek na vrijeme dostupni subjektima, kao što je bio slučaj s certifikacijskim specifikacijama EASA-e i prihvatljivim načinima osiguravanja sukladnosti potrebnima za spomenute ADS-B transpondere.

Pitanja o djelotvornosti SES-ova okvira interoperabilnosti potaknula su Komisiju da prije pokretanja programa SESAR imenuje upravitelja uvođenja koji će pratiti i nadzirati uvođenje novih tehnologija i funkcija ATM-a (vidi odjeljak 3.2.), upravljati tim uvođenjem te blisko surađivati s EASA-om (vidjeti odjeljak 4.2.) kako bi nužni načini usklađivanja bili dostupni kada se donesu nove uredbe.

3.2Tehnološki izazov – razvoj i uvođenje SESAR-a

Od prošlog izvještajnog razdoblja dogodile su se velike promjene u projektu SESAR, uključujući prelazak iz razvojne faze u uvođenje i dodatne promjene u partnerstvu SESAR.

Europski glavni plan ATM-a prvi je put ažuriran 2012. („2. izdanje”) te predstavlja ključan alat za razvoj SESAR-a i njime se uspostavljaju temelji za pravodobno, koordinirano i učinkovito uvođenje novih tehnologija ATM-a te operativnih postupaka. Drugi pregled europskog glavnog plana ATM-a pokrenulo je krajem 2014. Zajedničko poduzeće SESAR (SJU). Konačni prijedlog ažuriranja glavnog plana za 2015. SJU je dostavio krajem lipnja 2015., a očekuje se da će ga upravni odbor SJU-a odobriti do kraja 2015. Cilj je ažuriranja za 2015. ostvariti bolju povezanost aktivnosti razvoja i uvođenja. U ažuriranje je uključena i vizija (iz programa SESAR) postizanja visokih performansi zrakoplovstva u Europi do 2035. te program rada SESAR-a do 2020. Vizija SESAR temelji se na „operacijama na temelju putanja”. To znači da se uslugama u zračnoj plovidbi zrakoplovima omogućuje let prihvatljivijim rutama bez ograničenja proisteklih iz konfiguracija zračnog prostora.

EU je u lipnju 2014. produljio mandat SJU-a do kraja 2024. Time se zapravo produljuje i razvojna faza SESAR-a. EU je dodijelio i dodatna sredstva u iznosu od 585 milijuna EUR za projekt iz programa Obzor 2020. Svrha produljenja bila je i obnavljanje javno-privatnog partnerstva SESAR, koje je u temeljima Zajedničkog poduzeća, kako bi se omogućilo pristupanje većeg broja dionika. Produljenjem se pruža prilika da se u okviru višegodišnjeg radnog programa SESAR 2020. prilagode prioriteti SESAR-a.

Komisija je u svibnju 2013. uspostavila okvir za uvođenje SESAR-a u skladu s člankom 15.a Uredbe (EZ) br. 550/2004. Unutar tog okvira upravljanje je podijeljeno na tri razine: razina politike, za koju je odgovorna Komisija, razina upravljanja, za koju je odgovoran upravitelj uvođenja i razina provedbe u okviru koje Komisija odabire provedbene projekte za izvođenje zajedničkih projekata u skladu s provedbenim programom. Tim se okvirom definiraju zajednički projekti i uspostavlja razvojni program. Prvim zajedničkim projektom odobrenim u lipnju 2014. utvrđuje se prvi skup funkcija ATM-a koje treba uvesti pravodobno, koordinirano i sinkronizirano kako bi se ostvarile bitne operativne promjene koje proizlaze iz europske mreže ATM-a.

Upravitelj uvođenja uspostavljen je 2014. na temelju upravljačke strukture u kojoj vodeću ulogu ima industrija. Najveći je izazov za upravitelja razvoj i provedba programa uvođenja, u kojem se trebaju odrediti i organizirati svi provedbeni projekti i inicijative potrebni za provedbu prvog zajedničkog projekta, uzimajući istodobno u obzir poslovne odluke operativnih dionika.

Otprilike 2,5 milijarde EUR financijske potpore EU-a (iz Instrumenta za povezivanje Europe (CEF)) izdvojeno je za uvođenje SESAR-a u razdoblju 2014. – 2020. Upravitelj uvođenja sastavio je, uskladio i predstavio početnu skupinu s više od 100 prijedloga provedbenih projekata u okviru preliminarnog programa uvođenja. Prvi poziv na podnošenje prijedloga za financiranje iz Instrumenta za povezivanje Europe (CEF) za 2014. završen je u ožujku 2015. U zadnjem tromjesečju 2015. očekuje se završetak postupka odabira i dodjele. Tada će početi sinkronizirano uvođenje rješenja SESAR-a.